Document ID: 31993D0437

Komisijas Lēmums
(1993. gada 30. jūnijs),
ar ko nosaka īpašus nosacījumus attiecībā uz Argentīnas izcelsmes zvejniecības produktu importu
(93/437/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1991. gada 22. jūlija Direktīvu 91/493/EEK, ar ko paredz veselības nosacījumus, attiecībā uz zvejniecības produktu ražošanu un laišanu tirgū [1], un jo īpaši tās 11. pantu,
tā kā Komisijas ekspertu grupa veikusi pārbaudes vizīti Argentīnā, lai pārbaudītu apstākļus, kādos ražo, uzglabā un nosūta uz Kopienu zvejniecības produktus;
tā kā Argentīnas tiesību aktu noteikumus par zvejniecības produktu veselības pārbaudi un kontroli var uzskatīt par līdzvērtīgiem Direktīvas 91/493/EEK normām;
tā kā Servicio nacional de sanidad animal (Senasa), kompetentā Argentīnas iestāde, un SIPA (Servicio de inspección de productos de origen animal), tās inspekcijas struktūrvienība, spēj efektīvi pārbaudīt spēkā esošo normatīvo aktu piemērošanu;
tā kā veselības sertifikāta saņemšanas procedūrā, kas minēta Direktīvas 91/439/EEK 11. panta 4. punkta a) apakšpunktā, jānosaka arī sertifikāta paraugs, obligātās prasības attiecībā uz valodu (valodām), kurās tas jānoformē, kā arī tās personas kvalifikācija, kas ir pilnvarota parakstīt sertifikātu;
tā kā saskaņā ar Direktīvas 91/493/EEK 11. panta 4. punkta b) apakšpunktu zvejniecības produktiem jāpievieno marķējums, kurā norādīts trešās valsts nosaukums un izcelsmes uzņēmuma vai zivju pārstrādes kuģa apstiprinājuma numurs;
tā kā saskaņā ar Direktīvas 91/493/EEK 11. panta 4. punkta c) apakšpunktu jāizveido saraksts ar apstiprinātiem uzņēmumiem un/vai zivju pārstrādes kuģiem; tā kā šis saraksts jāizveido, pamatojoties uz Senasa paziņojumu Komisijai; tā kā Senasa uzdevums ir nodrošināt to normu ievērošanu, kas noteiktas šim mērķim Direktīvas 91/493/EEK 11. panta 4. punktā;
tā kā Senasa iesniegusi oficiālu apliecinājumu par to normu ievērošanu, kas noteiktas Direktīvas 91/493/EEK pielikuma V nodaļā, kā arī par to prasību izpildi, kas ir līdzvērtīgas minētās Direktīvas prasībām attiecībā uz uzņēmumu un pārstrādes kuģu apstiprināšanu;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Senasa, Argentīnas Ekonomikas ministrijas departaments (Lauksaimniecības, lopkopības un zivsaimniecības sekretariāts), ir kompetentā iestāde Argentīnā attiecībā uz zvejniecības produktu pārbaudi un apliecināšanu par atbilstību Direktīvas 91/493/EEK prasībām.
2. pants
Argentīnas izcelsmes zvejniecības produktiem, izņemot gliemenēm, adatādaiņiem, tunikātiem un jebkuras formas jūras gliemežiem, jāatbilst šādiem nosacījumiem:
1) katram sūtījumam jāpievieno numurēts veterinārā sertifikāta oriģināls, kas ir atbilstoši noformēts, parakstīts, datēts un kas sastāv no vienas lapas atbilstoši A pielikumā norādītajam paraugam;
2) tiem jābūt no apstiprinātiem uzņēmumiem vai zivju pārstrādes kuģiem, kuri uzskaitīti B pielikumā;
3) izņemot beztaras saldētus zvejniecības produktus, kas paredzēti konservētas pārtikas ražošanai, uz visiem iepakojumiem neizdzēšamiem burtiem jābūt vārdam "Argentīna" un izcelsmes uzņēmuma vai zivju pārstrādes kuģa apstiprinājuma numuram.
3. pants
1. Lēmuma 2. panta 1. punktā minētajam sertifikātam jābūt noformētam vismaz vienā no tās dalībvalsts valodām, kurā veic pārbaudi.
2. Sertifikātos jānorāda Senasa pārstāvja vārds, ieņemamais amats un paraksts, kā arī iestādes oficiālais zīmogs krāsā, kas atšķiras no citu vīzu zīmogu krāsām.
4. pants
Šo lēmumu piemēro no 1993. gada 1.jūlija.
5. pants
Šis lēmums ir adresēts dalībvalstīm.
Briselē, 1993. gada 30. jūnijā

Labels: 0
3
18
6